Senat “Kasaba uyushmalari, ularning huquqlari va faoliyatining kafolatlari to‘g‘risida”gi qonunga kiritilishi taklif qilingan o‘zgartishlarni ma’qulladi

O‘zbekiston Respublikasi Oliy Majlisi Senatining yettinchi yalpi majlisida senatorlar O‘zbekiston Respublikasi Vazirlar Mahkamasi tomonidan ishlab chiqilgan va parlamentga kiritilgan “‘Kasaba uyushmalari, ularning huquqlari va faoliyatining kafolatlari to‘g‘risida’gi O‘zbekiston Respublikasi Qonuniga o‘zgartishlar kiritish haqida”gi O‘zbekiston Respublikasi qonunini ko‘rib chiqdi. Bu haqda O‘zA xabar bermoqda.

Amaldagi qonunga kiritilishi nazarda tutilgan o‘zgartish va qo‘shimchalar kasaba uyushmalari faoliyatini tartibga soluvchi qonun hujjatlarini yanada takomillashtirishga, qonunning amalda qo‘llanish amaliyotini tahlil qilish natijasida aniqlangan eskirgan normalar, qoidalar va nuqsonlarni bartaraf etishga, foydalanilayotgan tushunchalar va atamalarning bir xilda qo‘llanilishini ta’minlashga, qonunning ayrim normalarini yangi qabul qilingan qonunlar va boshqa normativ-huquqiy hujjatlarga muvofiqlashtirishga qaratilganligi qayd etildi. Hozirgi zamon talablarini inobatga olgan holda, shu jumladan, yakka tartibdagi tadbirkorlar ishlaydigan joylarda, shuningdek, tarmoqlar va hududlar darajasida kasaba uyushmalari tashkilotlarini tuzish va faoliyatini ta’minlash tartibi belgilandi. Kasaba uyushmalari organlarining saylab qo‘yiladigan lavozimlariga saylanishi munosabati bilan ishdan ozod etilgan xodimlarning mehnat huquqlariga rioya qilish kafolatlari kuchaytirildi. Xodimlarning mehnat va ijtimoiy huquqlarini himoya qilishda kasaba uyushmalarining rolini oshirishga qaratilgan boshqa tashkiliy-huquqiy mexanizmlar mustahkamlandi.
Oliy Majlis Senati a’zolarining fikricha, ushbu qonunning qabul qilinishi ijtimoiy-mehnat sohasida kasaba uyushmalari faoliyati erkinligining kafolatlanishini ta’minlashga xizmat qiladi, huquqni qo‘llash amaliyotini yaxshilashga, ijtimoiy-mehnat sohasida qonuniylikni ta’minlashga hamda jamoatchilik nazoratini kuchaytirishga ko‘maklashadi. Qonun senatorlar tomonidan ma’qullandi.